**Pirulanvuori** eli **Pirunvuori** eli **Pirula** on Sastamalan Suodenniemellä sijaitseva kallio. Se sijaitsee Suodenniemen ja Lavian välisen seututie 259:n varrella Palojärven rannalla.

Pirulanvuori kevätauringon paisteessa. Huipulla vuonna 2012 valmistunut näkötorni.
Pirulanvuori on osa Lavijärven-Palojärven kalliot –nimistä Natura 2000 –aluetta. Alueella tavataan Suomen uhanalaisten lajien punaisessa kirjassa mainittua pohjanpussisammalta (*Marsupella sphacelata*) sekä alueellisesti uhanalaisia pahtahiippasammalta (*Orthotrichum alpestre*) sekä jänönsalaattia (*Mycelis muralis*).

Vuorella on Suodenniemen Lions Clubin vuonna 2012 pystyttämä näkötorni. Pirulanvuorelta aukeava järvimaisema on kuvattuna suomalaisen yhden euron kolikon kansallisella puolella.

Pirulanvuoren geologiaa
-----------------------

Pirulanvuoren alueen kallioperä on noin 2 miljardia vuotta vanhaa, eli se kuuluu maailman vanhimpiin kallioihin. Kivilajina on liuskeinen kiilleliuske. Pirulanvuori on osa Sastamalan läpi itä-länsisuunnassa kulkevaa vulkaanisen siirrossaumamuodostelman vyöhykettä, joka ulottuu Nokialta Laviaan. Siirrossauma muodostui maanpinnan revetessä noin 1,3-1,6 miljardia vuotta sitten. Saumaa reunustavat vuoret ovat olleet aikanaan korkeita ja terävähuippuisia, jopa useiden tuhansien metrien korkuisia. Useat jääkaudet ovat höylänneet ne nykyisiksi kallioiksi. Siirrossauman pohjoispuolella maasto on parikymmentä metriä korkeammalla kuin eteläpuolella.

Pirulanvuorella on merkittäviä geologisia ja biologisia arvoja. Lounaisjyrkänteet ovat monin paikoin muovautuneet voimakkaan ylikalteviksi. Heti kallioalueen kaakkoispuolella on välikerroksena myös konglomeraattia. Biologisesti alueen merkittäviä piirteitä ovat kasvillisuuden monipuolisuus ja edustavuus. Etenkin jäkälävaltaista, lajistoltaan melko monipuolista pystyseinämien kalliokasvillisuutta on Pirulanvuorella runsaasti. Biotoopit vaihtelevat karuista kalliomänniköistä korpiin.

Pirulanvuoren korkeus merenpinnasta on 122,5 metriä. Korkeus Palojärven pinnasta on 62,5 metriä ja koska Palojärvi on hyvin syvä, matkaa vuoren huipulta Palojärven pohjaan on 103 metriä. Pirulanvuoren rinne onkin Länsi-Suomen korkein ja jyrkin.

Pirulanvuoren alueen historiaa
------------------------------

Pirulanvuori sijaitsee puoliksi Suodenniemen ja Kittilän kylien mailla. Vuoren editse Suodenjärven-Palojärven-Miekkajärven linjaa pitkin kulki aikanaan vanha eräreitti, joka yhdisti toisiinsa Rautaveden rintamaat ja Pohjanlahden. Järvilinjaa pitkin kulki myöhemminkin talvitie. Vuoren alarinteessä sijaitsi Mullinkivi-niminen siirtolohkare, jonka luona ensi kertaa talvitietä matkaavien tuli tarjota muille seurueensa jäsenille ns. härkämiehen ryyppyjä.

1900-luvun alussa Pirulanvuoren editse kulki uittoväylä, jota pitkin W. Rosenlew Aktiebolaget uitti tukkeja kohti Karhijärveä.

Pirulanvuori kansanperinteessä
------------------------------

Perinteisesti Pirulanvuorta on pidetty pirujen asuinpaikkana ja tarinoissa pirut kamppailivat vuorella sekä keskenään että ihmisten kanssa. Aiemmin uskottiin myös, että vuorelta johti maanalainen käytävä toisaalla Sastamalassa sijaitsevalle Pirunvuorelle. Vuoren maanvyörymien uskottiin ennustavan sotia.

Pirulanvuoren näkötorni
-----------------------

Vuonna 2012 Suodenniemen Lions Club pystytti Pirulanvuorelle näkötornin 30-vuotisen toimintansa kunniaksi. Tornin rakenteelliset ratkaisut perustuvat Koski Tl:n klubin vuonna 2002 pystyttämään torniin.

Pirulanvuoren näkötornin korkeus on 15 metriä. Siellä vierailee vuosittain lähes 5000 matkailijaa.

Aiheesta muualla
----------------

* Pirulanvuoren näkötorni Suodenniemi-Seuran kotisivulla
* Pirulanvuoren näkötorni Sastamalan seudun matkailusivulla

Lähteet
-------

1. ↑  Suodenniemi-Seura ry: Pirulanvuoren näkötorni *suodenniemi-seura.fi*. Viitattu 4.5.2020. (suomeksi)
2. ↑  Hyvärinen, Esko; Juslén, Aino; Kemppainen, Eija; Uddström, Annika; Liukko, Ulla-Maija (toim.): Suomen lajien uhanalaisuus – punainen kirja 2019 Ympäristöministeriö & Suomen ympäristökeskus. Viitattu 4.5.2020. (suomeksi)
3. ↑  Natura 2000 –tietolomake, Lavijärven-Palojärven kalliot *paikkatieto.ymparisto.fi*. Viitattu 4.5.2020. (suomeksi)
4. ↑  Tiivistelmä Natura 2000 –alueen suojeluperusteista *paikkatieto.ymparisto.fi*. Viitattu 4.5.2020. (suomeksi)
5. ↑  Pirulanvuoren näkötorni *suodenniemi-seura.fi*. Viitattu 4.5.2020. (suomeksi)
6. 1 2  Asikainen Eveliina ja Lepistö Antti (toim.): Löydä Sastamalan luonto Sastamalan kaupunki. Viitattu 4.5.2020. (suomeksi)
7. 1 2  Valtanen Jukka: Pirulan geologiaa, topografiaa, vesistöjä ja menninkäisiä.  *Suodenniemen Joulu*, 2012, s. 15-17. Sastamala:  Lions Club Suodenniemi.   (suomeksi)
8. ↑  Suodenniemi-Seura ry: Suodenniemen kyläkartta *suodenniemi.topoteekki.fi*. Viitattu 4.5.2020. (suomeksi)
9. ↑  nimimerkki Tomi: Veteen piirretty valtatie *Sukelluksia Suodenniemen historiaan -blogi*.  30.4.2014. Viitattu 4.5.2020. (suomeksi)
10. 1 2  nimimerkki Tomi: Pirulanvuori kätkee monta tarinaa *Sukelluksia Suodenniemen historiaan -blogi*.  24.8.2014. Viitattu 4.5.2020. (suomeksi)
11. ↑  Tuori Markku: Pirulanvuoren näkötornin synty.  *Suodenniemen Joulu*, 2012, s. 18-19. Sastamala:  Lions Club Suodenniemi.   (suomeksi)
12. ↑  Starkman Virpi: Onko tässä Sastamalan tuleva luontomatkailun helmi? – Pirulanvuoren näkötornin ympäristö uudistuu, katso upeat maisemakuvat *Tyrvään Sanomat*.  17.10.2019. Sastamala. Viitattu 4.5.2020. (suomeksi)